**Običaji koji se čuvaju u mojoj obitelji**

**Ptičja svadba/ Ftičeki se ženiju**

U mome kraju postoje mnoge lijepe sačuvane priče, a jedna od najljepših meni je o ptičjoj svadbi, tj. „ftičekima koji se ženiju“ za Valentinovo. Kad sam bila malena djevojčica, uvijek sam rado slušala tu bakinu priču. Ona je meni zvučala kao neka pjesmica, a glasila je nekako ovako:

Valentinovo je rano

v jutro bilo.

Kaj se to vani

nekaj zgodilo?

Fsi so ftiči

ljubavno popefko popevali

i fsak si je svoga para zbral,

oženili so se i to za praf.

Skup so gjezdo napravili,

a za par dni

v gjezdu so jajčeka brojili.

Obveze svoje fse so prevzeli

i tri so kedna gjezdo greli.

I tak je došlo vreme

da se ftiči zvaliju.

Poknejo ljuske na jajčekima

i mali ftiči na svet pogledijo.

Ftiček i ftičica veseli so bili

kaj so familijo celo dobili.

Tak so srečni bili

da so samo popevali

i ftičeke v ljubavi othranili.

A gda so se ftičeki zjačali,

z gjezda su odleteli.

Ranom zorom na Valentinovo započinje ptičji ljubavni pjev. U grmlju i krošnjama drveća ptići veselo dozivaju ptičice koje na njihov ljubavni zov uzvraćaju još veselije. Slušam njihovo veselo cvrkutanje i gledam pravu ptičju svadbu kojoj se pridružuje cijeli šumski orkestar. Sve se ori od radosnog živživkanja i ta predivna ljubavna pjesma ne prestaje sve do noći. Kad se smrači, svadba je gotova. Ptičice se razilaze, stišavaju i kasno odlaze spavati u svoja topla gnijezda od mahovine, sitnih grančica, slame i perja. Toplo im je i lijepo.

Ja ću sutra ujutro doći pogledati ima li već koje sitno jajašce u gnijezdu. I hoće li ptić donijeti svojoj dragoj hrane da bi mogli skupa doručkovati. A onda ću doći za neko vrijeme pogledati vire li mali ptići iz gnijezda i jesu li sretni i veseli.

Mihaela Erdelić, 5. razred

Manje poznate riječi:

zgodilo = dogodilo se, vsi = svi, popefka = pjesma, popijevka, gijezdo = gnijezdo,

za praf = stvarno, tri so kedna = tri su tjedna, zvaliju se = izlegnu se, jajčeko = jajašce